钦定古今图书集成/明伦汇编/官常典/第775卷 > 马良
## 钦定古今图书集成/明伦汇编/官常典/第775卷 > 马良

按《蜀志》本传，“良字季常，襄阳宜城人也。兄弟五人，并
有才名，乡里为之谚曰：‘马氏五常，白眉最良’。良眉中
有白毛，故以称之。先主领荆州，辟为从事。及先主入
蜀，诸葛亮亦从后往。良留荆州，与亮书曰：‘闻雒城已
拔，此天祚也。尊兄应期赞世，配业光国，魄兆见矣。夫
变用雅虑，审贵垂明，于以简才，宜适其时。若乃和光
悦远，迈德天壤，使时闲于听，世服于道，齐高妙之音，
正郑、卫之声，并利于事，无相夺伦，此乃管弦之至，牙
旷之调也。虽非锺期，敢不击节’。”先主辟良为左将军
掾。后遣使吴良谓亮曰：“今衔国命，协穆二家，幸为良
介于孙将军。”亮曰：“君试自为文。”良即为草曰：“寡君遣
掾马良通聘继好，以绍昆吾、豕韦之勋，其人吉士，荆
楚之令，鲜于造次之华，而有克终之美。愿降心存纳，
以慰将命，权敬待之。”先主称尊号，以良为侍中。及东
征吴，遣良入武陵，招纳五溪蛮夷，蛮夷渠帅，皆受卬
号，咸如意旨。会先主败绩于夷陵，良亦遇害。先主拜
良子秉为骑都尉。